Kluis verdwyn uit polisiestasieŉ Kluis is uit die kantoor waar bewysstukke gehou word in die Alberton-polisiestasie gesteel. Lt. kol. Lungelo Dlamini, woordvoerder van die polisie, sê die klerk wat in beheer is van bewysstukke het Vrydagoggend agtergekom die kluis is uit die kantoor gesteel toe hy by sy kantoor gekom het. Dlamini sê die kluis is Donderdagaand of Vrydagoggend vroeg gesteel. Hy sê die deur en die veiligheidshekke van die kantoor is oopgebreek. “Die kluis is uit die kantoor gesleep en gesteel. Dit is nog nie duidelik watter tipe motor deur die diewe gebruik is om die kluis te verwyder nie maar dit sal moontlik nie in ŉ gewone motor pas nie.” Dlamini sê daar is nog nie vasgestel wat alles in die kluis was nie.